Xalqaro olimpiya qo`mitasi va JSST o`rtasida yangi memorandum imzolandi

Xalqaro Olimpiya qo`mitasi (XOQ) va Butunjahon sog`liqni saqlash tashkiloti (JSST) sog`lom turmush tarzini targ`ib qilish uchun kuchlarni birlashtirmoqda. Jumladan, jismoniy faollik, sport hamma uchun, tamakisiz Olimpiya o`yinlari va bolalarning semirib ketishini oldini olish kabi mavzular hamkorlikning asosiy g`oyalaridan bo`lib turibdi. 
Shveysariyaning Lozanna shahrida mazkur ikki tashkilot rahbarlari Tedros Adanom Gebreisus (JSST) va Tomas Bax (XOQ) o`rtasida hamkorlikni yanada kuchaytirish borasida kelishuv imzolandi. Bu haqda Milliy olimpiya qo`mitasi xabar berdi.
Memorandumda ta`kidlanganidek, tomonlar dunyo aholisi orasida yurak-qon tomir, saraton, diabet va ko`plab yuqumli kasalliklarga chalinish xavfini kamaytiradigan tadbir va strategiyalarni ilgari surish bo`yicha ish olib boradi. Statistik ma`lumotlarga ko`ra, yuqumli bo`lmagan kasalliklar natijasida har yili 35 million kishi (9-60 yosh oralig`i) hayotdan bevaqt ko`z yumadi. Jismoniy faollikning etishmovchiligi natijasida esa har yili qariyb 2 million inson vafot etadi.
Har ikki tashkilot 1984 yildan beri hamkorlikda faoliyat olib boradi. Natijada o`tgan davr oralig`ida sog`lom turmush tarzi, ommaviy sport va Olimpiya harakati g`oyalari Er yuzida sezilarli darajada oshdi. Tomonlarning keyingi hamkorligi koronavirus pandemiyasi avj olgan mana shu davrga to`g`ri kelmoqda.
“Biz XOQda O`yinlar hamma uchun xavfsiz muhitda tashkil etilishi kerak, degan tamoyilni o`rnatdik. Shu sababdan JSST bilan fevral oyidan mazkur yo`nalish bo`yicha ishchi guruh faoliyatini boshladik. Biz Jahon sog`liqni saqlash tashkilotining kelajakdagi musobaqalar uchun xavfsiz muhitni ta`minlashi uchun qo`llab-quvvatlashiga va maslahatiga umid qilamiz”, – dedi Tomas Bax.